## La Unitat d’Assistència Psicològica amplia la prestació a qualsevol persona afectada a conseqüència de la DANA

*** Este servici se suma als punts d’atenció psicològica en tots els municipis afectats a través de punts específics o unitats de Salut Mental
* S’ha posat hui en marxa en el Centre d’Esdeveniments de Fira València
* La unitat romandrà activa el temps que siga necessari per a assistir les persones que ho requerisquen**

La Unitat d’Assistència Psicològica, que ha posat en marxa la Conselleria de Sanitat en col·laboració amb l’UME (Unitat Militar d’Emergències) en el Centre de Convencions de Fira València amplia la prestació a qualsevol persona afectada per les inundacions provocades per la DANA.

Esta unitat disposa de professionals de Psicologia i Psiquiatria, en horari de 9 a 19 hores, a través de 10 consultes habilitades i estarà activa el temps que siga necessari per a assistir les persones que ho requerisquen.

La Unitat d’Assistència Psicològica se suma als punts d’atenció que estan funcionant des del diumenge en els municipis afectats. Actualment són 9 els punts d’assistència psicològica situats en 8 municipis afectats.

En concret, Albal, Alfafar, Benetússer, Chiva, Paiporta, Picanya i Sedaví compten amb un punt d’atenció psicològica, i Catarroja, amb dos punts.

Per la seua part, en les poblacions de la Ribera, així com a Utiel i Requena s’està prestant este servici en les Unitats de Salut Mental dels departaments de salut corresponents.

Fecha: 06/11/2024